b'\n_START_ARTICLE_\nVytautas Urbanavi\xc4\x8dius (1935)\n_START_SECTION_\nBiografija\n_START_PARAGRAPH_\nBaig\xc4\x97 Zaras\xc5\xb3 1-\xc4\x85j\xc4\x85 vidurin\xc4\x99 mokykl\xc4\x85. 1959 m. baig\xc4\x97 Vilniaus universiteto Istorijos \xe2\x80\x93 filologijos fakultet\xc4\x85, 1967 m. apgyn\xc4\x97 daktaro disertacij\xc4\x85 \xe2\x80\x9eMaterialin\xc4\x97 ir dvasin\xc4\x97 XIV\xe2\x80\x93XVII a. Lietuvos kaimo gyventoj\xc5\xb3 kult\xc5\xabra\xe2\x80\x9c. 1993 m. u\xc5\xbe darb\xc4\x85 \xe2\x80\x9eLietuvi\xc5\xb3 pagonyb\xc4\x97 ir jos reliktai XIII\xe2\x80\x93XVI a.\xe2\x80\x9c suteiktas humanitarini\xc5\xb3 moksl\xc5\xb3 habilituoto daktaro vardas. Mok\xc4\x97si Maskvos Etnografijos institute, Plastin\xc4\x97s rekonstrukcijos laboratorijoje pas prof. M. Gerasimov\xc4\x85._NEWLINE_Nuo 1957 m. Lietuvos moksl\xc5\xb3 akademijos Istorijos instituto mokslinis bendradarbis, 1957\xe2\x80\x931959 m. Istorijos ir etnografijos muziejaus restauratorius, 1959\xe2\x80\x931965 m. Restauracini\xc5\xb3 dirbtuvi\xc5\xb3 ved\xc4\x97jas. 1966 m. prad\xc4\x97jo tyrin\xc4\x97ti Lietuvos kapinynus, senkapius, pagoni\xc5\xa1k\xc5\xb3 apeig\xc5\xb3 vietas. 1984\xe2\x80\x931989 m. dalyvavo tyrin\xc4\x97jant Vilniaus katedros po\xc5\xbeemius, 1987\xe2\x80\x932001 m. vadovavo Pili\xc5\xb3 tyrimo centrui \xe2\x80\x9eLietuvos pilys\xe2\x80\x9c, prad\xc4\x97jo, vykd\xc4\x97 bei koordinavo tyrimus Vilniaus \xc5\xbdemutin\xc4\x97s pilies Valdov\xc5\xb3 r\xc5\xabm\xc5\xb3 teritorijoje.\n_START_SECTION_\nSvarbiausi darbai\n_START_PARAGRAPH_\nJis pirmasis Lietuvoje \xc4\x97m\xc4\x97 kaupti antropologin\xc4\x99 med\xc5\xbeiag\xc4\x85, atk\xc5\xabr\xc4\x97 per du \xc5\xa1imtus grafini\xc5\xb3 ir daugiau kaip tris de\xc5\xa1imtis skulpt\xc5\xabrini\xc5\xb3 \xc4\xafvairi\xc5\xb3 laikotarpi\xc5\xb3 \xc5\xbemoni\xc5\xb3 tip\xc5\xb3 ir istorini\xc5\xb3 asmenybi\xc5\xb3 portret\xc5\xb3, toki\xc5\xb3, kaip Barbora Radvilait\xc4\x97, Kristijonas Donelaitis, Pilypas Ruigys ir kt. 1990 m. buvo pakviestas \xc4\xaf Estijos prezidento Konstantino Patso palaik\xc5\xb3 paie\xc5\xa1k\xc5\xb3 ir gr\xc4\x85\xc5\xbeinimo \xc4\xaf T\xc4\x97vyn\xc4\x99 ekspedicij\xc4\x85, 1993 m. dalyvavo Latvijos prezidento Karlio Ulmanio kapo paie\xc5\xa1k\xc5\xb3 ekspedicijoje Turkm\xc4\x97nijoje, dirbo identifikuojant Lietuvos Did\xc5\xbeiosios Kunigaik\xc5\xa1tyst\xc4\x97s kanclerio Alberto Go\xc5\xa1tauto ir Vilniaus vyskupo Abraomo Vainos palaikus Vilniaus katedroje. 1994 m. vadovavo Vilniaus Tuskul\xc4\x97n\xc5\xb3 dvaro parke palaidot\xc5\xb3 stalininio teroro auk\xc5\xb3 kapaviet\xc4\x97s tyrimuose, kartu su teismo medicinos ekspertais \xc4\x97m\xc4\x97si auk\xc5\xb3 identifikavo._NEWLINE_Archeologini\xc5\xb3 tyrim\xc5\xb3 metu nustat\xc4\x97, kad mirusi\xc5\xb3j\xc5\xb3 deginimas Lietuvoje buvo praktikuojamas iki XIV a. pabaigos, ta\xc4\x8diau nebuvo visuotinis ir nevienodai paplit\xc4\x99s. Labai \xc4\xafdomi mokslininko i\xc5\xa1kelta hipotez\xc4\x97 apie laidosen\xc4\x85 vandenyje, j\xc4\x85 patvirtina XIII\xe2\x80\x93XV a. Obeli\xc5\xb3 kapinyno tyrin\xc4\x97jimai.'